Η **BMW Σειρά 3 E36** ήταν ένα μεσαίο αυτοκίνητο της κατηγορίας D, που παρήχθη από τη γερμανική αυτοκινητοβιομηχανία BMW, από τον Αύγουστο του 1990 έως τον Σεπτέμβριο του 2000. Ήταν η τρίτη γενιά της επιτυχημένης Σειράς 3. Παρουσιάστηκε και κυκλοφόρησε για πρώτη φορά τον Οκτώβριο του 1990, ως η διάδοχος της BMW E30, ενώ η παραγωγή της διήρκεσε έως τον Φεβρουάριο του 1998 για την έκδοση Sedan και έως το 1999 για τις εκδόσεις Touring (station wagon), Coupé και Cabrio. Η τελευταία έκδοση της Σειράς 3 E36 ήταν η «εισαγωγική» 3 Compact, που κατασκευαζόταν από το 1994 έως το 2000.

Σε όλες τις εκδοχές της, η E36 γνώρισε τεράστια εμπορική επιτυχία σε όλες τις αγορές που κυκλοφόρησε, μεταξύ των οποίων και στην Ελλάδα, σε βαθμό μάλιστα που έθεσε ισχυρά θεμέλια για την ακόμα μεγαλύτερη επιτυχία της Σειράς 3 E46, που αντικατέστησε την Ε36 το 1998. Συγκεκριμένα, η συνολική παραγωγή της E36 έφτασε τα 2.236.179 αντίτυπα (αριθμός οριακά μικρότερος από τα 2.339.251 αντίτυπα της προκατόχου BMW E30) και η παραγωγή της διαδόχου E46 έφτασε τα 3.266.885 αντίτυπα.

Εξέλιξη
-------

Η εξέλιξη της Σειράς 3 E36 ξεκίνησε το 1981, ενώ μάλιστα η προκάτοχος BMW E30 είχε μόλις τότε παρουσιαστεί και δεν είχε ακόμα προλάβει να κυκλοφορήσει στην αγορά. Όσο η δεκαετία του 1980 προχωρούσε, η εξωτερική αισθητική του νέου μοντέλου επηρεάστηκε έντονα από τις νεότερες ανάγκες για βελτίωση της αεροδυναμικής, επιβάλλοντας έτσι ένα πιο σφηνοειδές προφίλ, με ενιαίο κάλυμμα στους έως τότε δίδυμους μπροστινούς προβολείς και με πιο καμπυλωτούς εξωτερικούς καθρέφτες.

Μετά από αρκετές βελτιωτικές πινελιές στο ντιζάιν, η τελική αισθητική διαμορφώθηκε οριστικά το 1988 και η E36 μπήκε στην παραγωγή τον Αύγουστο του 1990. Επίσημα παρουσιάστηκε στον Τύπο και στο κοινό τον Οκτώβριο του 1990 και κυκλοφόρησε για πρώτη φορά στη Γερμανία μέσα στον ίδιο μήνα, για τη σεζόν (model year) του 1991, και μέσα σε λίγους μήνες σε όλα τα κράτη της Ευρώπης, ενώ σύντομα ακολούθησαν όλες οι διεθνείς αγορές. Ειδικότερα στη Βόρεια Αμερική έφτασε 1 χρόνο μετά την ευρωπαϊκή εισαγωγή της και ως μοντέλο της σεζόν του 1992.

Αισθητική
---------

Η Σειρά 3 E36 ήταν η πρώτη στην ιστορία BMW, με εξαίρεση κάποια παλαιότερα υπερπολυτελή σπορ μοντέλα της, που είχε αεροδυναμικό σχήμα σε ολόκληρο το μπροστινό μέρος, σε αντίθεση με την αρνητική κλίση «σαν ρύγχος καρχαρία» στις παλαιότερες BMW. Αυτό της προσέφερε καλύτερες επιδόσεις, οικονομία καυσίμου και μείωση των θορύβων στις υψηλές ταχύτητες, ενώ ήταν και μία σημαντική εξέλιξη στον τομέα της προστασίας των πεζών, καθώς σε τυχόν πρόσκρουση του αυτοκινήτου με πεζούς, κατέληγαν πλέον «κυλιόμενοι» πάνω από το καπό και όχι, όπως συχνά πριν, αναπηδώντας μπροστά από το ρύγχος με σοβαρότερους τραυματισμούς. Οι έως τότε κλασικοί δίδυμοι προβολείς της BMW ήταν πλέον πίσω από ένα ενιαίο καμπυλωτό γυαλί και τα πίσω φώτα επίσης ήταν πιο στρογγυλευμένα, σε αντίθεση με τα προηγούμενα επίπεδα πίσω φώτα.

Αυτή η νέα αισθητική έγινε τότε γνωστή ως «το σχήμα του δελφινιού» και είχε διαμορφωθεί από τον Κλάους Λούτε, και μάλιστα παρά το γεγονός ότι ο ίδιος είχε σχεδιάσει όλες τις «σαν ρύγχος καρχαρία» BMW από το 1981 έως και τότε, μεταξύ των οποίων και την προκάτοχο BMW Σειρά 3 E30.

Το ταμπλό μιας BMW E36 325is του 1993 με αερόσακο οδηγού.
Το ταμπλό έγινε και αυτό πιο καμπυλωτό από αυτό της προκατόχου E30 και με πιο αφρώδες πλαστικό, συμβάλλοντας έτσι και στη βελτίωση της παθητικής ασφάλειας, αν και η γραμματοσειρά των αριθμών στον πίνακα οργάνων και ορισμένοι διακόπτες θύμιζαν ακόμα το προηγούμενο μοντέλο. Παράλληλα, το πορτ-μπαγκάζ άνοιγε πλέον μέχρι τον προφυλακτήρα, διευκολύνοντας έτσι την φόρτωση του χώρου αποσκευών. Αντιθέτως, στη BMW Ε30 άνοιγε μόνο το πάνω μέρος της «ουράς», μια διαμόρφωση που δυσκόλευε την φόρτωση μεγάλων αντικειμένων.

Σημαντική ήταν και η αύξηση στο μεταξόνιο της E36, το οποίο ήταν 13 εκατοστά μεγαλύτερο από αυτό της E30, βελτιώνοντας έτσι τους εμφανώς ανεπαρκείς χώρους για τους πίσω επιβάτες στην E30. Ωστόσο, το κεντρικό τούνελ (το γνωστό στα αυτοκίνητα με πίσω κίνηση, καθώς και με τετρακίνηση) ήταν πολύ ψηλό και στην E36, με αποτέλεσμα την επίσης εξαιρετικά μεγάλη δυσκολία μεταφοράς 5ου επιβάτη, κάνοντάς την πρακτικώς 4-θέσια. Μάλιστα φαίνεται ότι αυτό το είχε παραδεχτεί και η ίδια η BMW, καθώς η E36 έφερε μόνο 2 ζώνες ασφαλείας πίσω (εξ αρχής στάνταρ σε όλες τις εκδόσεις), αντί για 3.

Εκδοχές αμαξώματος
------------------

BMW Baur 316i Landaulet TC4.
Εκτός από τη στάνταρ εκδοχή, δηλαδή κλασικό 4-πορτο σεντάν 3 όγκων, η Ε36 προσφέρθηκε και ως Touring (στέισον βάγκον) 5-πορτο, ως 2-πορτο κουπέ, ως 2-πορτο καμπριολέ και μια εισαγωγική 3-πορτη έκδοση hatchback, την **3 Compact**. Σημειωτέον ότι η έκδοση Touring δεν διατέθηκε στην αγορά των ΗΠΑ.

BMW Baur 320i Landaulet TC4.
Αν και η ίδια η BMW κατασκεύαζε απευθείας 2-πορτη εκδοχή καμπριολέ σε μαζική παραγωγή, υπήρξε και μια σπάνια 4-πορτη έκδοση ημι-κάμπριο με αναδιπλούμενη οροφή (Landaulet) που κατασκευαζόταν από την εταιρεία **Baur** στην Στουτγκάρδη, υπό τον κωδικό **Baur-TC4**. Μόλις 310 αντίτυπα παρήχθησαν, όλα με βάση το 4-πορτο σεντάν 3 όγκων, ενώ μπορούσαν να παραγγελθούν με όποιον κινητήρα της Ε36 ήθελαν οι υποψήφιοι πελάτες, είτε βενζίνης, είτε ντίζελ. Επίσης, το 2-θέσιο roadster BMW Z3, που κατασκευάστηκε από το 1995 έως το 2002 σε εκδοχές κάμπριο και κουπέ, βασιζόταν στο σασί της E36, αλλά σε μια εκδοχή με κοντύτερο μεταξόνιο.

Κατά τη διάρκεια ολόκληρου του έτους 1991, έως και λίγο πριν την παρουσίαση της 2-πορτης εκδοχής Coupé τον Ιανουάριο του 1992, υπήρχε μια έντονη φημολογία ότι η εταιρεία θα ονόμαζε την έκδοση αυτή «BMW Σειρά 4», αντί για BMW Σειρά 3 Coupé, αλλά τελικά η BMW διατήρησε το όνομα «Σειρά 3» και στο 2-πορτο μοντέλο. Αυτή η μετονομασία, ωστόσο, πραγματοποιήθηκε το 2013 με την έκτη γενιά της Σειράς 3, την BMW F30, που η 2-πορτη κουπέ εκδοχή της ονομάστηκε BMW Σειρά 4 F32 και μπήκε στην παραγωγή τον Ιούλιο του 2013.

Έτη παραγωγής των εκδοχών
-------------------------

BMW E36 Touring.

| Εκδοχή | Κωδικός | Έναρξη παραγωγής | Λήξη παραγωγής |
| --- | --- | --- | --- |
| Sedan | E36/4 | Αύγουστος 1990 | Φεβρουάριος 1998 |
| Coupé | E36/2 | Φεβρουάριος 1992 | Απρίλιος 1999 |
| Cabrio | E36/2C | Απρίλιος 1993 | Απρίλιος 1999 |
| Compact | E36/5 | Απρίλιος 1994 | Σεπτέμβριος 2000 |
| Touring | E36/3 | Ιανουάριος 1995 | Μάιος 1999 |
| M3 Coupé | E36/2S | Οκτώβριος 1992 | Απρίλιος 1999 |
| M3 Cabrio | E36/2CS | Ιανουάριος 1994 | Απρίλιος 1999 |
| M3 Sedan | E36/4S | Αύγουστος 1994 | Φεβρουάριος 1998 |

Ενεργητική και παθητική ασφάλεια
--------------------------------

Δεξιοτίμονη BMW 320i sedan (σειράς 1994 - 1996) στην Αυστραλία, που κατασκευάστηκε τον Ιούλιο του 1994.
BMW 328i Cabrio του 1996.
BMW 323i Cabrio, σειράς του 1997 - 1999.
Το σαλόνι μιας δεξιοτίμονης BMW E36 328i Touring με 4 αερόσακους και αυτόματο κιβώτιο.
Η προκάτοχος BMW Σειρά 3 E30 είχε εισπράξει άκρως αρνητικά σχόλια για απρόβλεπτη έως ακόμα και επικίνδυνη οδική συμπεριφορά, ιδίως στις ισχυρότερες εκδόσεις της. Η αιτία ήταν οι αναχρονιστικές λύσεις που χρησιμοποιήθηκαν στην πίσω ανάρτηση, καθώς όλες οι Ε30 έφεραν γόνατα MacPherson μπροστά και ημι-υστερούντες βραχίονες πίσω. Η διάταξη αυτή, σε συνδυασμό με το χαμηλό βάρος του αμαξώματος (ως προς τα άλλα μοντέλα της εταιρείας που χρησιμοποιήθηκε η ίδια διάταξη) και την κακή κατανομή βάρους εμπρός / πίσω, προκάλεσαν έντονες τάσεις υπερστροφής (κοινώς, τάση να πετάνε ουρά) και ιδίως στα μοντέλα υψηλής ισχύος (με εξαίρεση την BMW M3, που είχε καλύτερη κατανομή βάρους αμαξώματος και βελτιώσεις στη μπροστινή ανάρτηση). Μάλιστα αυτή η διάταξη είχε μεταφερθεί σχεδόν αυτούσια από την ακόμα παλαιότερη BMW Σειρά 3 E21.

Ως απάντηση στα αρνητικά σχόλια, η Ε36 απέκτησε ανάρτηση πολλαπλών συνδέσμων στον πίσω άξονα (τα γόνατα MacPherson στον μπροστινό άξονα παρέμειναν) και ιδανική κατανομή βάρους αμαξώματος εμπρός / πίσω στο 50 / 50. Το αποτέλεσμα ήταν ο πρακτικός εκμηδενισμός του φαινομένου της υπερστροφής, σε βαθμό μάλιστα που σε κάποιες εκδόσεις εμφανίστηκε μια ελαφρά τάση υποστροφής, δηλαδή το αντίθετο φαινόμενο. Για την ιστορία, η διάδοχος BMW Σειρά 3 E46 απέκτησε ανάρτηση πολλαπλών συνδέσμων και πίσω και μπροστά, επιτυγχάνοντας κορυφαία για την κατηγορία της οδική συμπεριφορά.

Στα πλαίσια της βελτίωσης της οδικής συμπεριφοράς, όλες οι εκδόσεις της BMW E36 έφεραν εξ αρχής στάνταρ Σύστημα Αντιμπλοκαρίσματος Τροχών (ABS). Μέσα στο 1996, άρχισαν να προσφέρουν και έξτρα σύστημα ελέγχου πρόσφυσης (traction control system).

Επίσης, το ντεπόζιτο καυσίμων είναι από πλαστικό που σπάζει δύσκολα και (όπως ίσχυε εξ αρχής και σε όλες τις γενιές της BMW Σειράς 3) βρίσκεται στο κέντρο του αμαξώματος, κάτω από τα πίσω καθίσματα, μειώνοντας έτσι δραστικά την πιθανότητα εκδήλωσης πυρκαγιάς μετά από οπίσθια πρόσκρουση. Να σημειωθεί ότι στην E36 το ντεπόζιτο αποτελείται από δύο θαλάμους που συνδέονται μεταξύ τους, μια σχεδίαση και κατασκευή από πλαστικό που ξεκίνησε για πρώτη φορά το 1990 στη γενιά αυτή και συνεχίζεται μέχρι σήμερα, σε όλες τις γενιές της Σειράς 3.

Από την εμπορική εισαγωγή, επίσης, όλες οι BMW E36 προσέφεραν αερόσακο οδηγού, ο οποίος ήταν στάνταρ στις ΗΠΑ και έξτρα στα άλλα κράτη, όπου έγινε στάνταρ σε όλα σταδιακά μέσα στο 1993, ενώ το φθινόπωρο του ίδιου έτους προστέθηκε στάνταρ αερόσακος συνοδηγού στα μοντέλα για τις ΗΠΑ. Αντιθέτως, στην Ευρώπη ο αερόσακος του συνοδηγού έγινε στάνταρ μόλις το φθινόπωρο του 1997, για τη σεζόν του 1998, ενώ τότε ακριβώς όλα τα μοντέλα διεθνώς εξοπλίστηκαν και με πλευρικούς αερόσακους στις μπροστινές πόρτες.

Στα τεστ πλαγιομετωπικής και πλευρικής πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) το 1997, ωστόσο, η Ε36 Sedan έλαβε μόλις 2 από τα 5 αστέρια και μάλιστα το ένα από τα δύο «σημαδεύτηκε», διότι διαπιστώθηκε κίνδυνος σοβαρού τραυματισμού του οδηγού. Εδώ όμως πρέπει να τονιστεί ότι η E36 εξελίχθηκε στη δεκαετία του 1980 (για την ακρίβεια το διάστημα 1981 - 1989), πολλά χρόνια πριν την εισαγωγή των δοκιμών πρόσκρουσης του Euro NCAP, που έγινε το 1997. Ως εκ τούτου, η δομική κατασκευή της δεν ήταν σχεδιασμένη για αυτές τις συνθήκες δοκιμών.

Επίσης, το μοντέλο της δοκιμής ήταν της σεζόν (model year) του 1997, μόλις της προηγούμενης σεζόν πριν καθιερωθούν οι στάνταρ 4 αερόσακοι, ενώ έφερε μόνο τον αερόσακο οδηγού, λόγω του ότι αυτός του συνοδηγού ήταν ακόμα έξτρα στην Ευρώπη. Ένας ακόμα σημαντικός παράγοντας ήταν ότι το συγκεκριμένο όχημα της δοκιμής ήταν δεξιοτίμονο, καθώς την τότε εποχή οι αυτοκινητοβιομηχανίες στα αριστεροτίμονα κράτη σχεδόν πάντα μελετούσαν και σχεδίαζαν τη δομή ασφαλείας στο εμπρόσθιο μέρος μόνο για τις «στάνταρ» αριστεροτίμονες εκδοχές, ενώ οι δεξιοτίμονες είχαν παραμεληθεί. Μάλιστα πολλές εταιρείες αυτοκινήτων δεν είχαν εξασφαλίσει εξίσου υψηλά επίπεδα ασφαλείας και για τις δύο εκδοχές ακόμα και έως τη δεκαετία του 2000.

Ο διάδοχος όμως, η Σειρά 3 E46, απέσπασε 4 από τα 5 αστέρια και, τελικώς, η ακόμα μεταγενέστερη Σειρά 3 E90 τα 5 στα 5 αστέρια. Και στις δύο αυτές δοκιμές, τα μοντέλα ήταν αριστεροτίμονα.

Τεχνικά χαρακτηριστικά
----------------------

### Sedan

| Μοντέλο | Κυβισμός | Κύλινδροι | Καύσιμο | Ισχύς | Ροπή | Κωδικόςκινητήρα | Επιτάχυνση0–100 km/h | Μέγιστηταχύτητα | Έτη |
| --- | --- | --- | --- | --- | --- | --- | --- | --- | --- |
| **316i** | 1.596 cm³ | Ι4 8V | Βενζίνη | 99 hp / 5.500 rpm105 hp / 5.500 rpm | 141 N·m / 4.250 rpm150 N·m / 3.900 rpm | M40B16M43B16 | 12,9 sec12,7 sec | 191 km/h195 km/h | 1990–19931993–1998 |
| **318i** | 1.796 cm³ | Ι4 8V | Βενζίνη | 111 hp / 5.500 rpm113 hp / 5.500 rpm | 162 N·m / 4.250 rpm168 N·m / 3.900 rpm | M40B18M43B18 | 11,5 sec11,3 sec | 198 km/h201 km/h | 1990–19931993–1998 |
| **318is** | 1.796 cm³1.895 cc | Ι4 16V | Βενζίνη | 138 hp / 6.000 rpm | 175 N·m / 4.500 rpm180 N·m / 4.300 rpm | M42B18M44B19 | 10,2 sec | 213 km/h | 1992–19961996–1998 |
| **320i** | 1.991 cm³ | I6 24V | Βενζίνη | 148 hp / 5.900 rpm | 190 N·m / 4.700 rpm190 N·m / 4.200 rpm | M50B20M52B20 | 10,0 sec9,9 sec | 214 km/h | 1991–19941994–1998 |
| **323i** | 2.494 cm³ | I6 24V | Βενζίνη | 168 hp / 5.500 rpm | 245 N·m / 3.950 rpm | M52B25 | 8,0 sec | 231 km/h | 1995–1998 |
| **325i** | 2.494 cm³ | I6 24V | Βενζίνη | 189 hp / 5.900 rpm | 245 N·m / 4.700 rpm245 N·m / 4.200 rpm | M50B25M50B25 | 8,0 sec7,5 sec | 233 km/h | 1991–19931993–1995 |
| **328i** | 2.793 cm³ | I6 24V | Βενζίνη | 190 hp / 5.300 rpm | 280 N·m / 3.950 rpm | M52B28 | 7,0 sec | 240 km/h | 1994–1998 |
| **M3** | 2.990 cm³3.201 cm³ | I6 24V | Βενζίνη | 282 hp / 7.000 rpm317 hp / 7.400 rpm | 320 N·m / 3.600 rpm350 N·m / 3.250 rpm | S50B30S50B32 | 5,4 sec5,2 sec | 250 km/h | 1992–19951995–1998 |
| **318tds** | 1.665 cm³ | I4 8V | Diesel | 89 hp / 4.400 rpm | 190 N·m / 2.000 rpm | M41D17 | 14,4 sec | 182 km/h | 1994–1998 |
| **325td** | 2.498 cm³ | I6 12V | Diesel | 113 hp / 4.800 rpm | 222 N·m / 1.900 rpm230 N·m / 1.900 rpm | M51D25M51D25 | 12,0 sec | 198 km/h | 1991–19961996–1998 |
| **325tds** | 2.498 cm³ | I6 12V | Diesel | 141 hp / 4.800 rpm141 hp / 4.600 rpm | 260 N·m / 2.200 rpm280 N·m / 2.200 rpm | M51D25M51D25 | 10,4 sec | 214 km/h | 1993–19961996–1998 |
|

### Coupé

| Μοντέλο | Κυβισμός | Κύλινδροι | Καύσιμο | Ισχύς | Ροπή | Κωδικόςκινητήρα | Επιτάχυνση0–100 km/h | Μέγιστηταχύτητα | Έτη |
| --- | --- | --- | --- | --- | --- | --- | --- | --- | --- |
| **316i** | 1.596 cm³ | Ι4 8V | Βενζίνη | 101 hp / 5.500 rpm | 150 N·m / 3.900 rpm | M43B16 | 11,3 sec | 201 km/h | 1993–1998 |
| **318is** | 1.796 cm³1.895 cm³ | Ι4 16V | Βενζίνη | 138 hp / 6.000 rpm | 175 N·m / 4.500 rpm180 N·m / 4.300 rpm | M42B18M44B19 | 10,2 sec | 213 km/h | 1992–19961996–1999 |
| **320i** | 1.991 cm³ | Ι6 24V | Βενζίνη | 148 hp / 5.900 rpm | 190 N·m / 4.700 rpm | M50B20M52B20 | 10.0 sec9,9 sec | 214 km/h | 1992–19931993–1999 |
| **323i** | 2.494 cm³ | Ι6 24V | Βενζίνη | 148 hp / 5.500 rpm | 245 N·m / 3.950 rpm | M52B25 | 8,0 sec | 227 km/h | 1995–1999 |
| **325i** | 2.494 cm³ | Ι6 24V | Βενζίνη | 189 hp / 5.900 rpm | 245 N·m / 4.200 rpm | M50B25 | 7,3 sec | 233 km/h | 1992–1995 |
| **328i** | 2.793 cm³ | Ι6 24V | Βενζίνη | 190 hp / 5.300 rpm | 280 N·m / 3.950 rpm | M52B28 | 7,0 sec | 236 km/h | 1995–1999 |
| **M3** | 2.990 cm³3.201 cm³ | Ι6 24V | Βενζίνη | 291 hp / 7.000 rpm317 hp / 7.400 rpm | 323 N·m / 3.900 rpm350 N·m / 3.250 rpm | S50B30S50B32 | 5,9 sec5,4 sec | 250 km/h | 1993–19951995–1999 |
|

### Cabrio

| Μοντέλο | Κυβισμός | Κύλινδροι | Καύσιμο | Ισχύς | Ροπή | Κωδικόςκινητήρα | Επιτάχυνση0–100 km/h | Μέγιστηταχύτητα | Έτη |
| --- | --- | --- | --- | --- | --- | --- | --- | --- | --- |
| **318i** | 1.796 cm³ | Ι4 8V | Βενζίνη | 113 hp / 5.500 rpm | 168 N·m / 3.900 rpm | M43B18 | 11,5 sec | 194 km/h | 1994–1998 |
| **320i** | 1.991 cm³ | Ι6 24V | Βενζίνη | 148 hp / 5.900 rpm | 190 N·m / 4.700 rpm | M50B20 | 10,6 sec | 211 km/h | 1993–1994 |
| **320i** | 1.991 cm³ | Ι6 24V | Βενζίνη | 148 hp / 5.900 rpm | 190 N·m / 4.200 rpm | M52B20 | 10,6 sec | 211 km/h | 1994–1998 |
| **325i** | 2.494 cm³ | Ι6 24V | Βενζίνη | 189 hp / 5.900 rpm | 245 N·m / 4.200 rpm | M50B25 | 8,6 sec | 229 km/h | 1993–1995 |
| **328i** | 2.793 cm³ | Ι6 24V | Βενζίνη | 190 hp / 5.300 rpm | 280 N·m / 3.950 rpm | M52B28 | 7,7 sec | 230 km/h | 1995–1999 |
| **M3** | 3.201 cm³ | Ι6 24V | Βενζίνη | 317 hp / 7.400 rpm | 350 N·m / 3.250 rpm | S50B32 | 5,6 sec | 250 km/h | 1996–1999 |

### Touring

| Μοντέλο | Κυβισμός | Κύλινδροι | Καύσιμο | Ισχύς | Ροπή | Κωδικόςκινητήρα | Επιτάχυνση0–100 km/h | Μέγιστηταχύτητα | Έτη |
| --- | --- | --- | --- | --- | --- | --- | --- | --- | --- |
| **316i** | 1.596 cm³ | Ι4 8V | Βενζίνη | 101 hp / 5.500 rpm | 150 N·m / 3.900 rpm | M43B16 | 13,2 sec | 191 km/h | 1997–1999 |
| **318i** | 1.796 cm³ | Ι4 8V | Βενζίνη | 113 hp / 5.500 rpm | 168 N·m / 3.900 rpm | M43B18 | 11,7 sec | 197 km/h | 1995–1999 |
| **320i** | 1.991 cm³ | I6 24V | Βενζίνη | 148 hp / 5.900 rpm | 190 N·m / 4.200 rpm | M52B20 | 10,2 sec | 212 km/h | 1995–1999 |
| **323i** | 2.494 cm³ | I6 24V | Βενζίνη | 168 hp / 5.500 rpm | 245 N·m / 3.950 rpm | M52B25 | 8,3 sec | 223 km/h | 1996–1999 |
| **328i** | 2.793 cm³ | Ι6 24V | Βενζίνη | 190 hp / 5.300 rpm | 280 N·m / 3.950 rpm | M52B28 | 7,0 sec | 230 km/h | 1995–1999 |
| **318tds** | 1.665 cm³ | I4 8V | Diesel | 89 hp / 4.400 rpm | 190 N·m / 2.000 rpm | M41D17 | 14,5 sec | 179 km/h | 1995–1999 |
| **325tds** | 2.498 cm³ | I6 12V | Diesel | 141 hp / 4.800 rpm | 260 N·m / 2.200 rpm | M51D25 | 10,5 sec | 206 km/h | 1995–1996 |
| **325tds** | 2.498 cm³ | I6 12V | Diesel | 141 hp / 4.600 rpm | 280 N·m / 2.200 rpm | M51D25 | 10,5 sec | 206 km/h | 1996–1999 |

### Compact

| Μοντέλο | Κυβισμός | Κύλινδροι | Καύσιμο | Ισχύς | Ροπή | Κωδικόςκινητήρα | Επιτάχυνση0–100 km/h | Μέγιστηταχύτητα | Έτη |
| --- | --- | --- | --- | --- | --- | --- | --- | --- | --- |
| **316i** | 1.596 cm³ | Ι4 8V | Βενζίνη | 101 hp / 5.500 rpm | 150 N·m / 3.900 rpm | M43B16 | 12,3 sec | 188 km/h | 1994–1999 |
| **316i** | 1.895 cm³ | Ι4 8V | Βενζίνη | 104 hp / 5.300 rpm | 165 N·m / 2.500 rpm | M43B19 | 11,9 sec | 190 km/h | 1999–2000 |
| **318ti** | 1.796 cm³ | Ι4 16V | Βενζίνη | 138 hp / 6.000 rpm | 175 N·m / 4.500 rpm | M42B18 | 9,9 sec | 209 km/h | 1994–1995 |
| **318ti** | 1.895 cm³ | Ι4 16V | Βενζίνη | 138 hp / 6.000 rpm | 180 N·m / 4.300 rpm | M44B19 | 9,9 sec | 209 km/h | 1995–1998 |
| **323ti** | 2.494 cm³ | I6 24V | Βενζίνη | 168 hp / 5.500 rpm | 245 N·m / 3.950 rpm | M52B25 | 7,8 sec | 230 km/h | 1997–2000 |
| **318tds** | 1.665 cm³ | I4 8V | Diesel | 89 hp / 4.400 rpm | 190 N·m / 2.000 rpm | M41D17 | 13,9 sec | 175 km/h | 1995–2000 |

Μοντέλα ΗΠΑ και Καναδά
----------------------


|  |  |  |
| --- | --- | --- |
| BMW Μ3 E36 sedan. |  | BMW Μ3 E36 sedan. |
| BMW Μ3 E36 sedan. |

Ειδικότερα στη Βόρεια Αμερική, η βασική έκδοση 316i δεν κυκλοφόρησε ποτέ επίσημα.

* **318i, 318is, 318ic** (1992 – 1995) M42B18
* **318ti** (1994 – 1996) M42B18
* **318i, 318ti** (1996 – 1998) M44B19
* **320i** (1995) M52B20
* **323i, 323is, 323ic** (1996 – 1998) M52B23
* **325i, 325is, 325ic** (1992) M50B25
* **325i, 325is, 325ic** (1993 – 1995) M50TUB25
* **328i, 328is, 328ic** (1996 – 1998) M52B28
* **M3** (1995 – 1999 coupe, 1997 – 1998 sedan, 1998 – 1999 cabrio) S50B30US (1995) και S52B32 (1996 – 1999)

* E36 325is Coupé του 1993E36 325is Coupé του 1993
* E36 328i Coupé του 1998E36 328i Coupé του 1998
* E36 320i CabrioE36 320i Cabrio

Αγωνιστικές επιτυχίες
---------------------

BMW E36 325i, στο 12-ωρο ράλλυ Le Brno, Τσεχία, το 2008.
Όπως είχε συμβεί και με την προκάτοχο BMW E30, παρομοίως και η BMW E36 γνώρισε μεγάλη απήχηση και ως αγωνιστικό αυτοκίνητο και πέτυχε πολλές διακρίσεις σε αρκετά ράλλυ διεθνώς. Μάλιστα ένα μοντέλο E36 320d κέρδισε τον αγώνα 24 Hours Nürburgring του 1998 και έγινε έτσι το πρώτο στην ιστορία αυτοκίνητο με κινητήρα ντίζελ που κέρδισε την 1η θέση σε αγώνα 24 ωρών. Ένας σημαντικός παράγοντας της επιτυχίας αυτής, ήταν και η οικονομία καυσίμου των diesel, που του έδινε το πλεονέκτημα των λιγότερων αναγκαίων στάσεων για ανεφοδιασμό.

Αναφορές
--------

1. ↑  «Interview with automotive designer Pinky Lai». *www.designboom.com*. Ανακτήθηκε στις 3 Ιανουαρίου 2017.
2. ↑  «BMW car designers throughout history». *www.bmwism.com*. Αρχειοθετήθηκε από το πρωτότυπο στις 22 Νοεμβρίου 2012. Ανακτήθηκε στις 3 Ιανουαρίου 2017.
3. ↑  Caspers, Markus (2017). *Designing Motion: Automotive Designers 1890 to 1990* (στα Αγγλικά). Birkhäuser. σελ. 79. ISBN 9783035607840. Ανακτήθηκε στις 18 Ιουνίου 2018.
4. ↑  «3 Series - E36 (1990 - 1999)». *www.bmwheaven.com*. Αρχειοθετήθηκε από το πρωτότυπο στις 7 Ιανουαρίου 2019. Ανακτήθηκε στις 21 Δεκεμβρίου 2017.
5. ↑  «BMW 3 Series history. The third generation (E36)». *www.youtube.com*. Ανακτήθηκε στις 21 Δεκεμβρίου 2017.
6. ↑  Αποτελέσματα του EuroNCAP για την BMW Σειρά 3 Ε36 Sedan
7. ↑  Roy McNeill, Copyright BMW World 1999-2005. «BMW World - Nürburgring 24 Hours». Usautoparts.net. Retrieved 2010-02-12.

Βιβλιογραφία
------------

* Hans-Rüdiger Etzold: So wird's gemacht (Band 74): BMW 3er Reihe Typ E36. Delius Klasing, Bielefeld 1998, ISBN 3-7688-0733-9.
* Hans-Hermann Braess, Ulrich Seiffert, SAE International (ed.). Handbook of Automotive Engineering, 2005, ISBN 9780768007831. Page 496.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **BMW E36** |

* BMW E36 DIY
* «The history of the BMW 3 Series» www.topspeed.com
* «BMW 3 Series History» www.edmunds.com.
* (Ελληνικά) BMW E36 Parts Catalog

  


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Μοντέλα αυτοκινήτων της BMW |
| --- |
|  |
| Σειρά 1: | 
* E81 / E82 / E87 / E88
* F20
 |
|  |
| Σειρά 2: | 
F22 / F45 |
|  |
| Σειρά 3: | 
* E21
* E30
* E36
* E46
* E90
* F30
* G20
 |
|  |
| Σειρά 4: | 
F32 / F33 / F36 |
|  |
| Σειρά 5: | 
* E12
* E28
* E34
* E39
* E60 / E61
* F07 / F10
* G30
 |
|  |
| Σειρά 6: | 
* E24
* E63 / E64
* F06 / F12 / F13
 |
|  |
| Σειρά 7: | 
* E23
* E32
* E38
* E65 / E66 / E67 / E68
* F01 / F02 / F03 / F04
* G11 / G12
 |
|  |
| Σειρά 8: | 
* E31
* G15
 |
|  |
| Μοντέλα Μ: | 
* Μ1
* Μ3
* Μ4
* Μ5
* Μ6
* Μ Roadster / M Coupe
* Z4 Μ Roadster / Coupe
* X5 M
* X6 M
 |
|  |
| Μοντέλα Z: | 
* Z1
* Z3
* Z4 (E85)
* Z4 (E89)
* Z4 (G29)
* Z8
 |
|  |
| Μοντέλα X: | 
* X1 (E84)
* X1 (F48)
* X2 (F39)
* X3 (E83)
* X3 (F25)
* X3 (G01)
* X4 (F26)
* X4 (G02)
* X5 (E53)
* X5 (E70)
* X5 (F15)
* X5 (G05)
* X6 (E71 / E72)
* X6 (F16)
* X6 (G06)
* X7 (G07)
 |
|  |
| Μοντέλα i: | 
* i3
* i8
 |
|  |
| Ιστορικά μοντέλα: | 
* Isetta
* 115
* Σειρά 02
* 3/15
* 3/20
* 303
* 309
* 315
* 319
* 320
* 321
* 325
* 326
* 327
* 328
* 329
* 331
* 332
* 335
* 337
* 3200 CS
* 501/502
* 503
* 505
* 507
* 528
* 528
* 531
* 541
* 570
* 600
* 700
* E3
* E9
* F76
* K1
 |
|  |
| Πρωτότυπα: | 
BMW Nazca C2 |

 |